سائب بن عثمان بن مظعون

سائب بن عثمان بن مظعون (پیدائش:603ء— وفات:دسمبر 632ء ) غزوہ بدر میں شامل ہونے والے صحابہ میں شامل ہیں یہ سائب بن مظعون کے بھتیجے ہیں۔ ان کا پورا نسب سائب بن عثمان بن مظعون بن حبيب بن وهب بن حذافہ بن جمح القرشی الجمحی ہے، جنگ یمامہ (12ھ) میں شریک تھے اسد الغابہ ،مؤلف: أبو الحسن عز الدين ابن الاثير الناشر: دار الفكر بيروتغزوہ بدر ،میں تین چچاؤں(سائب بن مظعون ،عبد اللہ بن مظعون، قدامہ بن مظعون) اور والد (عثمان بن مظعون)کے ساتھ شریک تھے۔ یہ سب قدیم الاسلام تھے دار ارقم میں موجود تھے ہجرت حبشہ اور ہجرت مدینہ میں بھی شریک تھے۔اپنے چچا سائب بن مظعون کے ساتھ جنگ یمامہ میں شہید ہوئے اس وقت ان کی عمر 30 سال تھیاصحاب بدر،صفحہ 90،قاضی محمد سلیمان منصور پوری، مکتبہ اسلامیہ اردو بازار لاہور
 نام و نسب 
سائب نام ، باپ کا نام عثمان تھا ، نسب نامہ یہ ہے، سائب بن عثمان مظعون ابن حبیب بن وہب بن حذافہ بن جمح بن عمرو بن کعب بن لوئی بن غالب قرشی الجمحی ، ماں کا نام خولہ تھا، نانہالی سلسلۂ نسب یہ ہے، خولہ بنت حکیم بن امیہ بن حارث بن اوقض۔ سير أعلام النبلاء » الصحابة رضوان الله عليهم » السائب بن عثمان 

 ہجرت حبشہ اور واپسی 
دعوت اسلام کے آغاز میں مشرف باسلام ہوئے،(اصابہ:3/60) اور 5 نبوی میں اپنے والد بزرگوار کے ساتھ ہجرت ثانیہ میں حبشہ گئے ،(ابن سعد ،جزو3،ق1:292) وہاں سے اہل مکہ کے اسلام کی افواہ سن کر مکہ واپس آئے، قریب پہنچے تو یہ خبر غلط نکلی ، اس وقت واپس جانا بھی دشوار تھا سخت کشمکش میں مبتلا ہوئے، بالآخر حضرت عثمان بن مظعون اور ولید بن مغیرہ کی حمایت حاصل کرکے مکہ میں مقیم ہو گئے۔
(اسد الغابہ:3/385)
 ہجرت مدینہ 
غزوہ بدر سے پہلے اپنے پورے کنبہ کے ساتھ مکہ کی سر زمین چھوڑ کر یثرب کی غریب الوطنی اختیار کی ،(ابن سعد،جلد3،ق1:288) مدینہ آنے کے بعد آنحضرت ﷺ نے ان میں اور حارثہ بن سراقہ انصاری میں مواخاۃ کرا دی۔
(ابن سعد،جلد3،ق1:292)
 نیابت رسول 
غزوہ بدر سے پہلے آنحضرت ﷺ چھوٹے چھوٹے دستے قریش کے کاروان تجارت کا پتہ لگانے کے لیے بھیجتے تھے اور بعض میں بہ نفس نفیس شرکت فرماتے تھے ، اسی سلسلہ کے ایک سریہ لواط میں جب نکلے تو سائب کو مدینہ میں اپنی قائم مقامی کا شرف عطا فرمایا۔
(سیرۃ ابن ہشام:2/341)
 غزوات 
سائب رضی اللہ عنہ مشہور تیز انداز تھے،اس لیے غزوات میں بڑے جوش و ولولہ کے ساتھ شریک ہوتے تھے؛ چنانچہ غزوہ بدر، غزوہ احد ، غزوہ خندق اور ان کے علاوہ تمام معرکوں میں داد شجاعت دی۔
(استیعاب:2/588)
 وفات 
حضرت ابوبکر صدیق رضی اللہ تعالیٰ عنہ کے عہدِ خلافت 12ھ میں جنگ یمامہ میں شریک ہوئے اور جنگ میں ایسا کاری زخم کھایا کہ اس کے صدمہ سے کچھ دنوں بعد وفات پاگئے، وفات کے وقت 30 سال سے کچھ اوپر عمر تھی۔
(ابن سعد،جزو3،ق1:292) الطبقات الكبرى لابن سعد - السائب بن عثمان  الإصابة في تمييز الصحابة - السائب بن عثمان أسد الغابة في معرفة الصحابة - السائب بن عثمان 

 حوالہ جات 

زمرہ:اصحاب بدر
زمرہ:مکہ مکرمہ کی شخصیات
زمرہ:مہاجرین حبشہ
زمرہ:بنو جمح
زمرہ:شہداء جنگ یمامہ
زمرہ:11ھ کی وفیات
زمرہ:12ھ کی وفیات